กรมการศาสนา ร่วมกับวัดทั่วประเทศ จัดกิจกรรมสัปดาห์ส่งเสริมพระพุทธศาสนา เนื่องในวันวิสาขบูชา ประจำปี 2565
นายเกรียงศักดิ์ บุญประสิทธิ์ อธิบดีกรมการศาสนา  กล่าวว่า การจัดกิจกรรมเนื่องในวันวิสาขบูชา วันสำคัญของโลกปีนี้ กำหนดจัดขึ้นระหว่างวันที่ 10 - 15 พฤษภาคม 2565 โดยร่วมกับวัดและองค์กรเครือข่ายทางพระพุทธศาสนาจัดทั้งรูปแบบออนไลน์และสถานที่จริง สำหรับส่วนกลาง ร่วมกับวัดสุทัศนเทพวราราม จัดงานในวันที่ 15 พฤษภาคม 2565 มีการจัดประกอบพิธีเจริญพระพุทธมนต์  พิธีทำบุญตักบาตรและพิธีเวียนเทียน ณ พระวิหารหลวง พร้อมเปิดให้ประชาชนได้เข้ามากราบสักการะสิ่งศักดิ์สิทธิ์และนมัสการสิ่งศักดิ์สิทธิ์และสถานที่ 7 แห่งเกี่ยวกับการตรัสรู้  ขณะที่ส่วนภูมิภาคมีการจัดกิจกรรมทางพระพุทธศาสนา ได้แก่ การทำบุญ ตักบาตร ทำวัตรสวดมนต์ เจริญจิตภาวนา ฟังพระธรรมเทศนา สักการะพระบรมสารีริกธาตุและกิจกรรมเวียนเทียนภายใต้มาตรการโควิด-19 อย่างเคร่งครัด    พร้อมกันนี้ ยังจัดทำ  Web Application วันสำคัญทางพระพุทธศาสนา ให้ประชาชนได้ร่วมกิจกรรมผ่านทางออนไลน์ ภายในจัดแสดงแอนนิเมชั่นวันวิสาขบูชา  สัตตมหาสถานหรือสถานที่สำคัญ 7 แห่งที่พระพุทธเจ้าเสวยวิมุตติสุขแห่งละ 1 สัปดาห์หลังจากตรัสรู้ กิจกรรมเวียนเทียนออนไลน์ คติธรรมวันวิสาขบูชา พร้อมเชิญชวนพุทธศาสนิกชนร่วมรักษาศีล ทำบุญ ตักบาตร ฟังธรรม เวียนเทียน ถวายพุทธบูชาเสริมสิริมงคลแก่ตนเองและครอบครัว